b'\n_START_ARTICLE_\nGreat Northern Railway (Irland)\n_START_SECTION_\nAndre forretningsomr\xc3\xa5der\n_START_PARAGRAPH_\nGreat Northern Railway begynte med bussdrift i 1929, og kj\xc3\xb8pte ogs\xc3\xa5 opp 9 eksisterende busselskaper. Ved slutten av 1929 hadde GNR 64 busser. I midten av tretti-\xc3\xa5rene besto selskapets buss-avdeling av omkring 160 busser, og i 1937 leverte Great Northern Works (selskapets eget verksted i Dundalk) de f\xc3\xb8rste egenbygde bussene. I 1952 ble de siste bussene bygd av GNR ferdigstilt, og av de totalt 96 GNR-bygde kj\xc3\xb8ret\xc3\xb8yene ble 55 overtatt av Irlands transportmyndighet (CI\xc3\x89) da GNR ble oppl\xc3\xb8st i 1958. 5 av disse bussene er bevart hvorav 2 er utstilt ved National Transport Museum of Ireland i Howth like nord for Dublin._NEWLINE_I 1894 \xc3\xa5pnet Great Northern Railway et hotell i byen Bundoran i Donegal p\xc3\xa5 vestkysten. Pr. 2015 er hotellet fortsatt i drift, og heter fremdeles Great Northern Hotel. I 1898 kj\xc3\xb8pte GNR Mourne Hotel (bygd i 1876) i Rostrevor i Down. Hotellet ble utvidet og omd\xc3\xb8pt Great Northern Hotel, Rostrevor, men ble \xc3\xb8delagt av en brannbombe under urolighetene i Nord-Irland p\xc3\xa5 slutten av 1970-tallet. GNR kj\xc3\xb8pte ogs\xc3\xa5 Woodside Hotel i Rostrevor i 1898. I Warrenpoint kj\xc3\xb8pte GNR Beach Hotel og d\xc3\xb8pte det Great Northern Hotel. Dette ble solgt i 1920-\xc3\xa5rene og huser i dag sykehjemmet St. Josephs Nursing Home.'